NARIADENIE KOMISIE (ES) č. 1493/2004
z 23. augusta 2004,
ktoré ustanovuje prijatie prechodných opatrení pre pristúpenie Cypru, Českej republiky, Estónska, Maďarska, Litvy, Lotyšska, Malty, Poľska, Slovinska a Slovenska, ktoré sa týkajú požiadaviek na poskytnutie náhrad pri vývoze niektorých mliečnych výrobkov a výrobkov z vajec podľa nariadenia (ES) č. 1520/2000
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónska, Cypru, Litvy, Lotyšska, Maďarska, Malty, Poľska, Slovinska a Slovenska, najmä na jej článok 2 ods. 3,
so zreteľom na Akt o pristúpení Českej republiky, Estónska, Cypru, Litvy, Lotyšska, Maďarska, Malty, Poľska, Slovinska a Slovenska a najmä na prvý odsek jeho článku 41,
keďže:
(1)
Článok 16 ods. 10 nariadenia Komisie (ES) č. 1520/2000 z 13. júla 2000, ktorý stanovuje podrobné spoločné pravidlá uplatňovania systému na poskytovanie vývozných náhrad za niektoré poľnohospodárske výrobky vyvážané vo forme tovarov, na ktoré sa nevzťahuje príloha I Zmluvy, a kritériá, určujúce sumy takýchto náhrad (1), stanovuje, že podľa článku 1 smernice Rady 92/46/EHS zo 16. júna 1992 o zdravotných predpisoch na výrobu surového a pasterizovaného mlieka a mliečnych výrobkov (2) a na ich umiestnenie na trhu alebo článku 1 smernice Rady 89/437/EHS z 20. júna 1989 o hygienických a zdravotných problémoch týkajúcich sa výroby výrobkov z vajec (3) a ich umiestnenia na trhu, uvedených v prílohe B nariadenia (ES) č. 1520/2000 výrobky, na ktoré má byť poskytnutá náhrada, musia byť pripravené v súlade s požiadavkami týchto smerníc a mať potrebnú zdravotnú známku.
(2)
Rozhodnutie Komisie 2004/280/ES z 19. marca 2004, ktoré ustanovuje prechodové opatrenia na obchodovanie s niektorými výrobkami živočíšneho pôvodu získanými z Českej republiky, Estónska, Cypru, Litvy, Lotyšska, Maďarska, Malty, Poľska, Slovinska a Slovenska (4) (ďalej len nové členské štáty), ustanovuje dočasné opatrenia na uľahčenie prechodu z existujúceho režimu v nových členských štátoch k režimu, ktorý je založený na uplatňovaní veterinárnych zákonov spoločenstva. Podľa článku 3 tohto rozhodnutia členské štáty schvália na obdobie od 1. mája do 31. augusta 2004 obchodovanie s mliečnymi výrobkami a výrobkami z vajec z podnikov v nových členských štátoch, ktoré sú oprávnené vyvážať do spoločenstva pred dátumom ich pristúpenia za predpokladu, že tieto výrobky majú vývoznú zdravotnú známku spoločenstva od príslušného podniku a doklad, ktorý potvrdzuje, že boli vyrobené v súlade s rozhodnutím 2004/280/ES.
(3)
Je preto povolené obmedziť nariadenie (ES) č. 1520/2000 a ustanoviť, že tovary, ktoré spĺňajú podmienky podľa článku 3 rozhodnutia 2004/280/ES a sú schválené na obchodovanie v období od 1. mája do 31. augusta 2004, by mali mať nárok na vývoznú náhradu.
(4)
Opatrenia ustanovené v tomto nariadení sú v súlade so stanoviskom Správneho výboru k horizontálnym otázkam o obchodovaní so spracovanými poľnohospodárskymi výrobkami, na ktoré sa nevzťahuje príloha I Zmluvy,
PRIJALA TOTO NARIADENIE:
Článok 1
Obmedzenie článku 16 ods. 10 nariadenia (ES) č. 1520/2000 stanovuje, že na tovary, ktoré boli získané pred dátumom pristúpenia z podnikov Českej republiky, Estónska, Cypru, Litvy, Lotyšska, Maďarska, Malty, Poľska, Slovinska a Slovenska, schválené na vývoz do spoločenstva pred prístupovým dátumom a vyvezené zo spoločenstva v období odo dňa pristúpenia do 31. augusta 2004, sa vzťahuje nárok na vývoznú náhradu za predpokladu, že spĺňajú požiadavky článku 3 písm. a) a b) rozhodnutia 2004/280/ES.
Článok 2
Toto nariadenie nadobúda účinnosť v závislosti od dátumu v deň nadobudnutia platnosti Zmluvy o pristúpení Českej republiky, Estónska, Cypru, Litvy, Lotyšska, Maďarska, Malty, Poľska, Slovinska a Slovenska.
Toto nariadenie platí pre vývozné deklarácie prijaté odo dňa nadobudnutia jeho účinnosti do 31. augusta 2004.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 23. augusta 2004